Grey-skoolhoof: ‘Finansiële skikking geen opsie’Deon Scheepers, hoof van Grey Kollege Sekondêre Skool in Bloemfontein. Foto: Facebook Deon Scheepers, die skoolhoof van Grey Kollege Sekondêre Skool in Bloemfontein, het Maandag gesê die enigste oplossing wat die skool se beheerliggaam in die huidige mediasieproses aangebied het, is ŉ finansiële skikkingsaanbod met die voorwaarde dat hy onmiddellik moet bedank. “As iemand wat nog my hele lewe in die onderwys is, met die missie en visie om te verseker dat Grey ŉ toonaangewende skool bly, is ŉ finansiële skikking nie ŉ oplossing vir die huidige situasie nie. Dit hou ook nie tred met die feit dat ek ŉ werknemer van die onderwysdepartement is en nie van die beheerliggaam nie,” het Scheepers in ŉ verklaring op sy Facebook-blad gesê. “So ŉ moontlike skikking sal nie in die beste belang van die skoolgemeenskap wees nie. Dit skep ook ŉ gevaarlike presedent vir onderwys in die hele Suid-Afrika oor tot waar die grense van ŉ beheerliggaam strek as dié ŉ geskil met die skoolhoof en die skool se senior bestuurslui het.” Maroela Media het vroeër berig Scheepers het aangevoer die mediasieproses op 30 Junie tussen hom en lede van die beheerliggaam was “ongelukkig” nie suksesvol nie. “Die opvolgmediasie wat op 7 Julie vanjaar sou plaasvind, het ook deur die mat geval. Die Suid-Afrikaanse Onderwysersunie (SAOU) het nie die gesprekgeleenthede bygewoon nie,” het Scheepers onder meer gesê. Henry Büchner, voorsitter van die skool se beheerliggaam, het in ŉ verklaring hierop reageer deur te sê Scheepers is oneerlik wanneer hy beweer die bemiddelingsproses het op ŉ dooiepunt uitgeloop. “Die mediasie het Saterdag 30 Junie ŉ aanvang geneem. Tydens die proses het mnr. Scheepers vir uitstel gevra om ŉ moontlike oplossing te ondersoek en die partye het op uitstel tot Saterdag 7 Julie ooreengekom. Hy het egter Donderdag 5 Julie die beheerliggaam in kennis gestel dat hy hom aan die mediasieproses onttrek. Die bewering dat die mediasie dus onsuksesvol was en op ŉ dooiepunt uitgeloop het, is onjuis,” het Büchner vroeër gesê. Scheepers het Maandag gesê hy verbind hom daartoe om “enigiets te doen tot die beswil van Grey”. Volgens hom sluit dit mediasie of enige ander oplossingsgedrewe gesprekvoering in ten einde die beste belange van die skool te bevorder. Scheepers voer aan hy glo werklik dat opregte bemiddeling tussen hom en die beheerliggaam ŉ moontlike hofgeding kan voorkom. Vir die bemiddelingsproses om suksesvol te wees, is die volgende kriteria egter volgens Scheepers noodsaaklik: Bemiddeling kan alleen plaasvind aan die hand van ŉ vooropgestelde agenda waaroor die bemiddeling moet handel sodat albei partye die geleentheid het om hulle daarop voor te berei, in belang van die skool. Die vroeëre besluit van die beheerliggaam wat hom van sekere pligte onthef, moet herroep word, ten minste tot ná afhandeling van die bemiddelingsproses. Sy vakbond, SAOU, wat tans ŉ party in die hangende hofsaak is, moet ook in die bemiddelingsproses in ag geneem word en die onderwysdepartement wat sy werkgewer is, moet deel van die bemiddelingsproses vorm. Laastens moet albei partye vooraf op ŉ onafhanklike voorsitter ooreenkom. “Ek het groot waardering en hoë agting vir die huidige mediasievoorsitter, en is dankbaar vir die onpartydige rol wat hy tot dusver in die mediasieproses gespeel het. Dit is egter belangrik dat ŉ onafhanklike eksterne persoon, wat nie betrokke by die skool of vertroud (persoonlik of andersins) met enige van die partye is nie, wel hierdie dispuut wat tans bestaan sinvol en in belang van die skool kan medieer.” Büchner het vroeër gesê die mediasieproses is gelei deur ŉ appèlregter wie se goeie naam onberispelik is en wie se onafhanklikheid bo alle verdenking is. Scheepers meen as Grey die fokuspunt van al die partye bly en persoonlike geskille opsy geskuif word, kan die bemiddelingsproses slaag en die hofsaak vermy word. Hy sê die verdeling van ŉ skoolhoof se bestuurs- en professionele pligte skep onsekerheid en ŉ onuithoudbare situasie. “Dit strek nie tot voordeel van Grey en die skoolgemeenskap nie. Ek doen dus ŉ ernstige beroep op die beheerliggaam om alle besluite hieraan te meet én te neem namate sulke besluite die skool sal verenig en sterker in die samelewing sal vestig.” Die saak sal dus na verwagting 20 Augustus in die hof aangehoor word en die persoon wat as tussentydse skoolbestuurder met ingang 17 Julie waarneem, sal eersdaags aangekondig word. Büchner het Maandagoggend aan Maroela Media gesê hy wil nie onmiddellik kommentaar lewer nie, maar eers met belanghebbendes vergader voordat die beheerliggaam moontlik sal reageer.